Liebhold

Liebhold(t) (? – ca. 1730) var en tysk komponist.

Liv og virke 
Liebholds fornavn og biografiske data er ukjent. Musikkhistorikeren Johann Gottfried Walther, som var Liebholds samtidige, skrev at han var en røff type som helst unngikk mennesker og ikke gikk i kirke eller mottok sakramentene. Videre skrev Walther at Liebhold spilte fiolin og valthorn. Han skal også ha skrevet tekster. Ifølge Walther frøs Liebhold i hjel ved Gotha rundt år 1730.

Det er bevart en god del kirkelig vokalmusikk av Liebhold. I ulike biblioteker og kirkearkiver finnes 130 kantater og 22 motetter. Komposisjonstilen er enkel og med en til dels temmelig uvanlig instrumentering. 

Liebholds evner som komponist var lite verdsatt på 1700-tallet. På en avskrift av en hans kantater, skrev slottskantor Heinrich Bokemeyer at avskriften er «en smakebit av komposisjonene til en viss Liebhold, som ikke hadde hatt varig ansettelse, og som samlet i hop enkeltsatser han etter Telemanns utsagn føyde sammen på en uheldig måte.»

Verk 
 22 motetter (i Thüringer Motetten der 1. Hälfte des 18. Jahrhunderts, utgitt av Max Seiffert)
 to komplette årganger kirkekantater i Schotten (Hessen), Kantoreibibliothek
 en del enkeltkantater som oppbevares i biblioteker i Berlin, Brussel, Halle, Mügeln, Weimar, Friedberg og Alsfeld.

Litteratur 
 Karl Schmidt: Beiträge zur Kenntnis des Kantatenkomponisten Liebhold. I Archiv für Musikwissenschaft. 3. årgang, hefte 3, 1921, s. 255–269.
 Otto Brodde: Von dem thüringer Motettenmeister Liebhold. I Zeitschrift für Musikwissenschaft. Bind 16, 1934, s. 248.
 Steffen Voss: Die Musikaliensammlung im Pfarrarchiv Udestedt. Untersuchungen zur Musikgeschichte Thüringens im 17. und 18. Jahrhundert (= Schriften zur Mitteldeutschen Musikgeschichte. Bind 10). Wagner, Schneverdingen 2006, ISBN 978-3-88979-095-8.

Referanser

Eksterne lenker 
 
 Motetter 

Barokkomponister
Kirkemusikkomponister